Hidroksiklorokuin

Hidroksiklorokuin adolah ubek nan digunoan untuak maubek urang nan kanai panyakik malaria . Hidroksiklorokuin bisa juo digunoan untuak panyakik nan manyarang kakabalan tubuah contohnyo  lupus eritematosus sistemik jo paradangan sendi (rheumatoid arthritis). Maagiah hidroksiklorokuin untuak panyakik lupus jo paradangan sendi bisa diguoan jikok ubek nan utamo indak mampan. Hidroksiklorokuin marupoan ubek golongan 4-aminokuinolin nan disintesis pado tahun 1946  jo manambahkan gugus hidroksil pado klorokuin.

Pado tahun 1955 hidroksiklorokuin alah disatujui pamakaiannyo di Amerika Serikat, jo alah masuak ka daftar ubek nan pantiang di WHO. Pado taun 2017, hidroksiklorokuin  ko alah diresepakan sabanyak limo juta resep, sarato ubek nan ka 128 nan paliang banyak tajua di Amerika Serikat. 

 Panggunoan 
Hidroksiklorokuin  adolah ubek nan indak buliah dimakan sumbarangan sajo. Ubek ko harus dimakan karano parintah dari dotor. Hidroksiklorokuin  ko indak buliah diagiahan ka urang nan sensitip bana kapado sanyawa 4-aminokuinolin.

Pamakaian hidroksiklorokuin  paralu hati-hati kapado urang nan mandarito panyakik gulo, panyakik  jantuang, urang nan sadang manganduang, jo panyakik lainnyo.  Urang nan ado riwayaik panyakik jantuang harus sangaik hati-hati, karano ubek ko bisa mambuek irama jantuang indak stabil.

 Efek Sampiang 
Akibaik dari pamakaian hidroksiklorokuin  diantaronyo sakik kapalo, muntah, paniang kapalo, kram di pruik. Efek iko biasonyo bisa hilang dalam babarapo hari. Tapi ado pulo efek nan mambahayokan kapado pamakainyo, diantaronyo gata-gata pado kulik, sakik tanggorokan, pandarahan, lamah otot, efek kasihatan mental, parubahana suasana hati nan indak normal, gangguan irama jantuang, pancaliakan kabua, rambuik rontok, kajang-kajang, dll.

 Interaksi 
Sacaro khusus label ubek Amerika Serikat, FDA (Food and Drug Administration) untuak hidroksiklorokuin  mancantumkan interaksi ubek sabagai barikuik: 
 Digoxin : bisa manyababkan maningkeknyo kadar digoxin serum.
 Insulin (ubek anti panyakik gulo) : bisa maningkekan efek pangubatan hipoglikemik.
 Antasida : Ubek nan mampapanjang interval QT jo ubek aritmogenik  lainnyo. Karano Hydroxychloroquine  mampapanjang interval QT jo bisa maningkekan rasiko irama jantuang indak normal nan sarius jikok digunokan basamo-samo.
 Mefloquine  jo ubek lain nan manurunkan ambang kajang : jikok diminum sarato jo antimalaria nan manurunkan ambang kajang, bisa maningkekan rasiko kajang-kajang).
 Antiepilepsi : jikok diminum sarato bisa mangganggu aktivitas antiepilepsi.
 Methotrexate : panggunoan sacaro basamo-samo alum dipalajari  bana jo dapek frekuensi efek sampiang.
 Siklosporin : kadar siklosporin bisa maningkek jikok dipakai basamo-samo.
 Simetidin :  bisa mahambek metabolisme hidroksiklorokuin sulfat sahinggo bisa maningkekan level plasma.

 Dosis 
Dosis resep akan diagiah dek dotor untuak urang nan mamaraluan hidroksiklorokuin. Dosis pakainyo sabagai barikuik:

 Pancagahan malaria 

 Anak ketek : 6,5 mg/kgBB, diminum 1 kali seminggu. Ubek ko diagiah untuak mancagah malaria 2 minggu sabalum barangkek ka daerah endemis malaria, kamudian dimakan salamo 8 minggu.
 Urang gadang : 400 mg diminum 1 kali seminggu. Ubek ko diagiah untuak mancagah malaria 2 minggu sabalum barangkek ka daerah endemis malaria, kamudian dimakan salamo 8 minggu.

 Pangubatan malaria 

 Anak ketek  : Dosis partamo adolah 13 mg/kgBB. Salanjuiknyo diagiah 5 mg/kgBB, sasudah 6 jam , 24jam, jo 48 jam.
 Urang gadang : Dosis partamo adolah 800mg. Salanjuiknyo sasudah 6 - 8 jam diminum 400 mg. Sahari sasudah itu, 400 mg untuak diminum 2 ari.

 Lupus jo rheumatoid arthritis 

 Anak ketek : dosis paliang banyak adolah 6,5 mg/kgBB per hari, atau 400 mg per hari.
 Urang gadang : 400 mg x 1 hari, bisa dosis sakali minum atau dibagi manjadi duo kali minum. Jikok panyakik alah mulai cegak, bisa diagiah dosis 200 - 400 mg per hari, atau tagantuang dari respons pasien ka ubek.
Untuak hasia pangubatan maksimal, minum hidroksiklorokuin pado jam nan samo satiok ari.

 Catatan kaki 

 Rujuakan 

 Daftar Pustaka 






















Kategori:Ubek
Kategori:Malaria